Norske universiteter faller på rankinglistene

Universitetet i Bergen faller 24 plasser, NTNU 23 plasser, og Universitetet i Oslo går tre plasser ned på den ferske kåringen over verdens beste universiteter.

Det amerikanske universitetet Massachusetts Institute of Technology er kåret til verdens beste universitet i fersk rangering. NTB Scanpix/Fotolia

Christine Gulbrandsen

13. sep. 2012 12:43 Sist oppdatert 14. september 2012

Massachusetts Institute of Technology er verdens beste universitet, ifølge den ferske rangeringen til Topuniversities.com.

På plassene bak ligger University of Cambridge og Harvard University.

For Universitetet i Oslo (UiO), Universitetet i Bergen (UiB) og NTNU i Trondheim er resultatene mindre optimistiske: alle tre har falt på årets rangering.

Falt 24 plasser

UiO ender på 111. plass — tre plasser dårligere enn fjorårets 108. plass. For UiB er årets rankfall enda større, universitetet må nøye seg med en 145. plass - mot fjorårets 121. plass.

NTNU i Trondheim er rangert som verdens 289. beste universitet, mens de i fjor lå på 266. plass.

Følg Aftenposten Jobb på Facebook!

Danske på 51. plass

Ingen norske universiteter har noensinne vært blant de hundre beste i verden, skriver Norsk Industri.

Men både Danmark, Sverige og Finland kan skilte med dette.

I årets rangering er Universitetet i København med sin 51. plass best blant de nordiske.

Universitetet i Lund, Sverige, havner på 71. plass, mens Universitetet i Helsinki er verdens 78. beste universitet, ifølge Topuniversities.com.

Flere rankinger

Tidligere i år ble rangeringen til Academic Ranking of World Universities offentliggjort - og de mente at Harvard University er verdens beste universitet.

På denne rankingen gjorde UiO en klart bedre figur enn i Topuniversities.coms kåring: de endte på 67. plass.

NTNU og Universitetet i Bergen ble i denne kåringe rangert blant de mellom 200 og 300 beste.